SLCจ้องรวม‘มีเดียยุวดี’
เพิ่มทุนใส่เงินซื้อธุรกิจ250ล.เคลียร์ศึก&#8216;ช้างชนช้าง&#8217;ลงตัว
11 ส.ค. 2554

เพิ่มทุนใส่เงินซื้อธุรกิจ250ล.เคลียร์ศึก‘ช้างชนช้าง’ลงตัว
“สุวิทย์” เสี่ยหุ้นภูธรอุดร ดอดเจรจาผู้ถือหุ้นทีมบริหาร SLC เคลียร์ปัญหาจบ เล็งนำธุรกิจมีเดียในกลุ่มยุวดีเข้ามารวม 
นายสุวิทย์ พิพัฒน์วิไลกุล ผู้ถือหุ้น บริษัท โซลูชั่น คอนเนอร์ (1998) หรือ SLC เปิดเผยว่า การหารือกับนายฉาย บุนนาค ตัวแทนกลุ่มผู้ถือหุ้นใหญ่ และทีมผู้บริหาร SLC มีความเข้าใจกันดีขึ้น ที่ผ่านมาเป็นการพูดผ่านตัวแทนซึ่งไม่ได้ถือหุ้นอยู่ ทำให้เกิดความเข้าใจผิด ว่านายสุวิทย์และกลุ่มนักลงทุนรายย่อยต้องการเข้าไปครอบงำกิจการ (เทกโอเวอร์) ตั้งโต๊ะรับซื้อหุ้น รวมทั้งส่งตัวแทนเข้าไปเป็นกรรมการร่วมบริหาร 
“ตอนนี้คุยกันเรียบร้อยเข้าใจกันดี เมื่อก่อนฟังแต่เสียงข้างนอกและคุณฉายเองอายุยังน้อยใจร้อน ถ้าทำงานใหญ่ต้องใจเย็นกว่านี้ เราเองก็ไม่รู้เรื่องคนทำ (เรื่อง) ปล่อยหุ้นออกไปหมดแล้ว ทำให้เข้าใจกันผิด ตอนนี้เข้าใจกันดี ผมเป็นนักลงทุน กำไรดีก็ขาย ถ้าไม่ชอบมาพากลก็สู้”
สำหรับหุ้นที่นายสุวิทย์ถืออยู่กว่า 241 ล้านหุ้น คิดเป็น 8% เป็นการลงทุน และพร้อมเพิ่มทุนตามสัดส่วน 1 หุ้นเดิม ต่อ 4 หุ้นใหม่ ซึ่งต้องใช้เงินลงทุนถึง 240 ล้านบาท เนื่องจากเห็นว่า ช่องข่าวสปริงนิวส์ บริษัทลูกของ SLC ไปได้หากมีการบริหารและควบคุมที่ดี
นายสุวิทย์ กล่าวถึงการส่งตัวแทนเข้าไปเป็นกรรมการในฐานะที่ถือหุ้น 8% ว่าเจตนาไม่ต้องการเข้าไปเป็นกรรมการ เนื่องจากมีธุรกิจลงทุนส่วนตัวอยู่ใน จ.อุดรธานี และการเข้าไปเป็นกรรมการไม่เกิดความคล่องตัวในการลงทุน
“ผมไม่สะดวกถ้าเข้าไปเป็นกรรมการ แต่ถ้าจำเป็นก็ต้องทำ ซึ่งกลุ่มนักลงทุนรายย่อยต้องการให้ผมเข้าไปร่วม ถ้าผมเข้าไปทำให้ ถ้าผมเข้าไปต้องไปแบบเป็นมิตร ไม่ใช่แตกหัก ไปช่วยกันสร้างบริษัท ไม่ได้เข้าไปรื้ออะไรมาก ทำให้ภาพบริษัทสวยขึ้น อย่างน้อยก็มีคนนอกเข้าไปดูแลการใช้เงินเพิ่มทุน สร้างความเชื่อถือให้นักลงทุน” นายสุวิทย์ กล่าว 
แหล่งข่าวจากผู้บริหาร SLC เปิดเผยว่า นายโฆษิต สุวินิจจิตร อดีตผู้บริหารและผู้ก่อตั้ง บริษัท มีเดีย ออฟ มีเดียส์ ซึ่งขณะนี้ดำรงตำแหน่งประธานกรรมการ สปริงนิวส์ และว่าที่ประธานกรรมการ SLC มีนัยสำคัญ เนื่องจากนายโฆษิต และนางยุวดี ภรรยา อยู่ระหว่างศึกษานำธุรกิจมีเดียในกลุ่ม เข้ามาควบรวมกับ SLC 
สำหรับรูปแบบจะเป็นการเพิ่มทุนให้บริษัท นางยุวดีเข้ามาถือหุ้นและบริษัทจ่ายเงินสดบางส่วนให้กับบริษัทในกลุ่มยุวดี เป็นเงินทุนหมุนเวียน สำหรับธุรกิจบันเทิงในกลุ่มยุวดี มีมูลค่าประมาณ 170-250 ล้านบาท 
“หลังจากนำธุรกิจมีเดียในกลุ่มคุณยุวดีมารวมแล้ว กลุ่มคุณฉาย จะลดสัดส่วนหุ้นจาก 17% ลงมา โดยกลุ่มคุณยุวดียังไม่ชัดเจนว่าจะถือหุ้นเท่าไร โดยบอร์ด SLC ไม่เปลี่ยนแปลง แต่คาดว่ามีกรรมการเพิ่มเข้าไปอีก 3 คน คือ นางยุวดี นายโฆษิต และ น.ส.วทันยา วงษ์โอภาษี” แหล่งข่าวเปิดเผย